[
  {
    "title": "ယႃႇဝႃႈဢမ်ႇမီးၵၢၼ်",
    "content": ""
  },
  {
    "title": "Welcome To Sai Sai Kehsi Website",
    "content": "မႂ်ႇသုင်ၶႃႈ\nဝႅပ်ႉသၢႆႉ ၸၢႆးၸၢႆး ၵႄႇသီႇ\nႁူမ်ၸူမ်းႁပ်ႉတွၼ်ႈယူႇၶႃႈ"
  },
  {
    "title": "Hello world!",
    "content": "Welcome to WordPress. This is your first post. Edit or delete it, then start writing!"
  },
  {
    "title": "ၵႂႃႇလႄႈတွင်ႇၵျီး",
    "content": "ဝၢႆးပွႆးသွၼ်းၼမ်ႉ ၶၢဝ်းလိူၼ်ႁႃႈလိူၼ်ႁူၵ်းၼၼ်ႉ မႅၼ်ႈယၢမ်းႁဝ်းႁပ်းႁူင်းႁဵၼ်းလႄႈ ၶႃႈငိၼ်းၶုၵ်းၸႂ်လႆႈ ၶႆႈၸႂ်ထိုင်ပီႈၼွင်ႉၸိူဝ်ႉၶိူဝ်း ၸိူဝ်းဢၼ်ၽၢတ်ႇယၢၼ်ၵၼ် ႁိုင်ၼႃႇၼၼ်ႉလႄႈ ၸင်ႇယွၼ်းၶႂၢင်း တီႈဢူႈမႄႈႁႂ်ႈလႆႈၵႂႃႇၸႂ်းဢူႈဢၢဝ် တၢင်းမိူင်းတွင်ႇၵျီးၼၼ်ႉၼႆယဝ်ႉ။ ပေႃးလႆႈၶႂၢင်းယဝ်ႉ ၶႃႈၵေႃးၸူမ်းၼႃႇ ၸင်ႇၵႂႃႇလၢတ်ႈၼႄတႆးၵေႃႉႁၵ်ႉၵၼ် ၸိူဝ်းၼၼ်ႉ “မိူဝ်ႈၽုၵ်ႈ ႁႃးတေၵႂႃႇလႄႇတွင်ႇၵျီး” ၊ ထိုင်ၼင်ႇမိူဝ်ႈၽုၵ်ႈ တႆးၵေႃႉၶႃႈၸင်ႇမႃးၸွႆႈဢဝ်ၵဵၼ်ၶူဝ်း ၵႂႃႇသႂ်ႇပၼ်ၼႂ်းၵႃးသေ သင်ႇလၢတ်ႈၵၼ်မူၼ်ႈမူၼ်ႈသိူဝ်းသိူဝ်းဝႆႉယဝ်ႉ။ ထိုင်ယၢမ်းၵၢင်ၼႂ်ၸဵတ်းမူင်းၼၼ်ႉ ၵႃးၵေႃႈဢွၵ်ႇၽၢၵ်ႇ ဝဵင်းၼမ်ႉၶမ်းသေ လတ်းၶဝ်ႈပွၵ်ႉၼွင်ၸၢင်ႉ၊ ဝၢၼ်ႈၶမ်း၊ ၸေႈႁႆး၊ ၵုင်းသႃႇ ဝၢၼ်ႈ႞ယဝ်ႉဝၢၼ်ႈ႞ တေႃႇပေႃးႁွတ်ႈမူႇၸေႈ၊ မိူင်းယူး၊ ၵူတ်ႉၶၢႆ၊ သႅၼ်ဝီ၊ လႃႈသဵဝ်ႈ ပဵၼ်ၶၢဝ်းတၢင်းဝၼ်း႞ လႆႈမႃးၼွၼ်းတီႈ ၼွင်ယဵဝ်ႈယဝ်ႉ။\n\nထိုင်ၼင်ႇမိူဝ်ႈၽုၵ်ႈ သမ်ႉၶီႇၵႃးမႃးတၢင်းၼွင်မွၼ်၊ ၸေႈဢႅၼ်ႇ တင်းႁိုင်တေမီးသေ သွင်ၸူဝ်ႈမူင်းပၢႆပၢႆ ၸင်ႇႁွတ်ႈဝဵင်းသီႇပေႃႉ၊ လုၵ်ႉတီႈဝဵင်းသီႇပေႃႉၼႆႉ သမ်ႉလႆႈလၢႆႈၶီႇၵႃး မိၵ်ႈႁူဝ်သိူဝ် ဢၼ်လေႃႈတၢင်းမိူင်းတႆးပွတ်းၸၢၼ်းၼၼ်ႉ သိုပ်ႇၶၢဝ်းတၢင်းမႃးထႅင်ႈ။ မိူဝ်ႈဢၼ်သိုပ်ႇၶၢဝ်းတၢင်းမႃးၼၼ်ႉ လႆႈႁၼ်ဝၢၼ်ႈၼႃးမၢၵ်ႇၽႃႈ၊ ၼွင်ၵေႃႈ၊ ၼမ်ႉလၼ်ႈ၊ တူင်ႇလၢဝ်း၊ ပၢင်ႇၵေႇတူႉ၊ ႁူဝ်ၼႃးၸၢင်ႈဝၢၼ်ႇၸိူဝ်းၼႆႉ ဝၢၼ်ႈ႞ယဝ်ႉဝၢၼ်ႈ႞ ယၢၼ်ၵႆၵၼ်ၼႃႇ။ ၸွမ်းၶၢဝ်းတၢင်းၼႆႉ မၢင်တီႈပဵၼ်သူၼ်မၢၵ်ႇၼမ်ႉမၼ်းယႂ်း၊ မၢင်တီႈပဵၼ်ပႃႇမႆႉပႅၵ်ႇ တူၼ်ႈယႂ်ႇတူၼ်ႈလူင် ပေႃးတဵမ်ႁူၺ်ႈတဵမ်ၵုင်းဝႆႉ။ ထိုင်ၶၢဝ်းယၢမ်းႁႃႈမူင်းတၢမ်းၶမ်ႈ ၸင်ႇႁွတ်ႈမိူင်းၵိုင်၊ တီႈဢၼ်မီးၵွင်းမူးလူင် ပဵၼ်ဝဵင်းၼၢင်းဢူးပဵမ်ႇမိူဝ်ႈၵွၼ်ႇၼၼ်ႉ ၵိုတ်းၼွၼ်းၵႃႈတီႈၼႆႈၶိုၼ်း႞ယဝ်ႉ။\n\nထိုင်သၢမ်ဝၼ်း ၸင်ႇသမ်ႉလုၵ်ႈတီႈမိူင်းၵိုင် ၶီႇၵႃးမႃးတၢင်းလွႆပူႇတၢဝ်ႉ ၶဝ်ႈၼႂ်းထိူၼ်ႇယႂ်ႇလွႆလူင်၊ တေႃႇပေႃးႁွတ်ႈဝဵင်းလၢႆးၶႃႈ ၸင်ႇၵိုတ်းၵိၼ်ၶဝ်ႈၼႂ်၊ ပေႃးၵိၼ်ၶဝ်ႈၼႂ်ယဝ်ႉ သမ်ႉသိုပ်ႇၶၢဝ်းတၢင်း လတ်းၶဝ်ႈႁူၺ်ႈယႂ်ႇလွႆလူင်သေ ႁွတ်ႈမႃးဝၢၼ်ႈၼွင်လႅင်၊ လႆႈႁၼ်ၵွင်းမူးၽိူၵ်ႇဢွၼ်ႇ ၶပ်ႉယႆၵၼ်ဝႆႉၼိူဝ်လွႆၼမ်တႄႉတႄႉ။ လုၵ်ႉတီႈၼွင်လႅင်ၼႆႉ တၢင်းၵႃးသမ်ႉပဵင်းလီ မႃးတေႃႇႁွတ်ႈပၢင်လူင်၊ တီႈဢၼ်ၵူၼ်းမိူင်းတႆး၊ ၶၢင်၊ ၶျၢင်း၊ မၢၼ်ႈ ၽွမ်ႉၵၼ် လူင်းလၢႆးမိုဝ်းဢဝ်မိူင်းၵွၼ်းၶေႃၼႆႉယဝ်ႉ။ ပူၼ်ႉသေတီႈၼႆႈ ၸင်ႇႁွတ်ႈဝဵင်းလွႆလႅမ် ၵိုတ်းၼွၼ်းၶိုၼ်း႞ယဝ်ႉ။\n\nထိုင်သီႇဝၼ်း ၵႃးဢၼ်ၶႃႈၶီႇတီႈသီႇပေႃႉမႃးၼၼ်ႉ ၵွပ်ႈပိူဝ်ႈၶၢဝ်းတၢင်းမၼ်းသုတ်း တီႈလွႆလႅမ်လႄႈ သမ်ႉလႆႈၶၢႆႉၶူဝ်းၵႂႃႇၶီႇတၢင်ႇလမ်းသေ သိုပ်ႇၶၢဝ်းတၢင်းထႅင်ႈ။ ဢမ်ႇပေႃးႁိုင်ပေႃးၼၢၼ်း ၸင်ႇႁွတ်ႈမိူင်းပွၼ်၊ ပဵၼ်ဝဵင်းၸဝ်ႈၸၢမ်ႇထုၼ်း၊ ၸဝ်ႈဢၼ်ဢွၼ်ႁူဝ်ႁဵတ်းၵၼ်း ၵူၼ်းမိူင်းတႆးသေ ဢဝ်သၢႆၸႂ်လႅၵ်ႈမိူင်းၵွၼ်းၶေႃႁဝ်းၵႂႃႇၼၼ်ႉယဝ်ႉ။ ပေႃးပူၼ်ႉမိူင်းပွၼ်ၸင်ႇသမ်ႉႁွတ်ႈႁူဝ်ပူင်း၊ လုၵ်ႉတီႈႁူဝ်ပူင်း ၶိုၼ်ႈၸွမ်းလွႆလူင်ၵႂႃႇ ၶၢဝ်းတၢင်းသိပ်းသွင်လၵ်း ၸင်ႇတေႁွတ်ႈဝဵင်းတွင်ႇၵျီး။ မိူဝ်ႈၶဝ်ႈဝဵင်းမႃး လႆႈႁၼ်သိုင်ႇပိတၵၢတ်ႈလူင် မုၵ်ႉၸုမ်းလိၵ်ႈတႆးလႄႈ၊ ၵွင်ႇသိုင်ႇမိူင်းတႆး၊ လုမ်းလူင်ပွင်ၸိုင်တႆး၊ ႁိူၼ်းဢုတ်ႇႁိူၼ်းလဵၵ်း ပေႃးၶပ်ႉတၢပ်ႇၵၢပ်ႇ၊ လေႃႉမႃႉလႂ် ၵႃးလႂ်ၵေႃႈ ၼမ်လူင်ၼမ်လၢင်။\n\nၶႃႈၵေႃႈၸွမ်းၼင်ႇလႆႈႁူႉဝႆႉ ၸိုဝ်ႈပွၵ်ႉၸိုဝ်ႈတၢင်း မၢႆႁိူၼ်း ဢၼ်ဢူႈဢၢဝ်ၶႃႈ ယူႇၼၼ်ႉ ၸင်ႇလၢတ်ႈႁႂ်ႈၸဝ်ႈၵႃး ၸွမ်းသူင်ႇၽႅဝ်သေ ၶိုၼ်ႈႁိူၼ်းမိူဝ်းတူင်ႉတၵ်ႉ ဢုပ်ႇၵုမ်ၵၼ်တင်း ဢူႈဢၢဝ်မႄႈၼၢင်းလႄႈ ၼွင်ႉယိင်းၼွင်ႉၸၢႆးဢွၼ်ႇၸိူဝ်းၼၼ်ႉယဝ်ႉ။\n\nယၢမ်းၵၢင်ၼႂ် ၶႃႈၸင်ႇလႄႇၼႂ်းဝဵင်းတွင်ႇၵျီး၊ လႆႈႁၼ်ၵိဝ်ႇဝဵင်းၵဵင်ႈလီၸိုၼ်ႈသႂ်ၼႃႇ၊ ႁိူၼ်းပိူၼ်ႈၵေႃႈၶိုၵ်ႉၶိုၵ်ႉၶမ်ႇၶမ်ႇ၊ တႃးၼမ်ႉယႃႈၶွင်ႇ၊ လႅင်၊ လိူင်၊ ၶဵဝ်သေ မီးသူၼ်မွၵ်ႇလွမ်ႉၸွမ်းပေႃးႁွပ်ႈဝႆႉ။ ၶႃႈၸင်ႇဝူၼ်ႉဝႃႈ ၵူၼ်းၸိူဝ်းဢၼ်ယူႇၼႂ်းႁိူၼ်းႁၢင်ႈလီ မီးသူၼ်မွၵ်ႇ လွမ်ႉႁွပ်ႈၸိူဝ်းၼႆႉ တေပဵၼ်ၵူၼ်းမီးပိင်ႇၺႃႇ ၸၼ်ႉလိၵ်ႈထူၼ်ႈတဵမ်လီလွၼ်ႉလွၼ်ႉယူဝ်းၼႆ၊ ၶႃႈၸင်ႇမိူဝ်းဢုပ်ႇၵုမ် ထၢမ်တူၺ်းပီႈၼွင်ႉတွင်ႇၵျီးၶဝ်လႄႈ လႆႈႁူႉလွင်ႈမၼ်းမႃး။ လိူဝ်သေၼႆႉ သမ်ႉမီးႁူင်းသွၼ်မေႃသွၼ်၊ ႁူင်းသွၼ်ၽၢႆႇယႃႈယႃ၊ ၽၢႆႇလဵင်ႉသတ်း၊ ၽၢႆႇၽုၵ်ႈသွမ်ႈလႂ်ၸိူဝ်းၼႆႉယဝ်ႉ။ ၵွပ်ႈပိူဝ်ႈမိူဝ်ႈဢွၼ်တၢင်းသေၼႆႉ ၶႃႈပႆႇတွၼ်ႉၽႅဝ်လႄႈ ၶႃႈပေႃးဢၢမ်းဝႃႈ ဢေႃး ဝဵင်းတွင်ႇၵျီးၼႆႉ ၶိုၼ်ႈယႂ်ႇမႂ်ႇသုင်သေ ထုင်ႉပွတ်းႁဝ်းတႄႉတႄႉၼႆယဝ်ႉ။\n\nၽိုၼ်တိုၼ်း – ပပ်ႉႁဵၼ်းလိၵ်ႈတႆးၸၼ်ႉသၢမ်\nၶိူဝ်းယိုၼ်း ၵႄႇသီႇ"
  },
  {
    "title": "ႁဵတ်းၵၢၼ်လႄႈ/ႁဵၼ်းလႄႈ",
    "content": "ဢူႈမႄႈႁဝ်းတဵၵ်းၸႂ်ႉႁႂ်ႈႁဝ်းႁဵတ်းၵၢၼ်\nပႃႈၼႃႉလုင်းဢၢဝ်ႁဝ်းတဵၵ်းၸႂ်ႉႁႂ်ႈႁဝ်းႁဵၼ်း     တၢင်းမေႃၼႆႉ\n\nဢမ်ႇၸႂ်ႈဝႃႈၶဝ်ၸင်းႁဝ်း၊ ႁႂ်ႈႁဝ်းၶၢၼ်ၸႂ်သေလႄႈၸႂ်ႉႁဵတ်းၵၢၼ်လႄႈႁဵၼ်းတၢင်းမေႃ\nယွၼ်ႉၶဝ်ႁၵ်ႉႁဝ်းလႄႈၸင်ႇႁႂ်ႈႁဵတ်းၵၢၼ်\nယွၼ်ႉၶဝ်ႁၵ်ႉႁဝ်းလႄႈၸင်ႇႁႂ်ႈႁဝ်းႁဵၼ်းတၢင်းမေႃၼၼ်ႉယဝ်ႉ\nတိၼ်မိုဝ်းပဵၼ်ၶႃႈတွင်ႉပိူၼ်ႈဢမ်ႇႁွင်ႉပၼ်လၢႆ ၼႆၵႂၢမ်းတႆးမီးဝႆႉယူႇ တႃႇတေပဵၼ်ၵူၼ်းၵႂႃႇမိူဝ်းၼႃႈ ၼၼ်ႉ ပေႃးဢမ်ႇမေႃႁဵတ်းၵၢၼ်သေမဵဝ်းၸိုင် တေ ႁဵတ်းႁိုဝ်ႁႃလဵင်ႉတွင်ႉၸဝ်ႈၵဝ်ႇလႆႈယဝ်ႉလႃႇ မီးတိၼ်မီးမိုဝ်းယူႇၵေႃႈ ပေႃးဢမ်ႇမေႃႁဵတ်းၵၢၼ်သင် တေႁဵတ်းႁိုဝ်ပဵၼ်တိၼ်မိုဝ်းဢၼ်မီးၵႃႈၶၼ်ယဝ်ႉလႃႇ\nၺၢၼ်ႇထိုင်ႉၼၢၵ်ႈႁိူဝ်ႇပေႃးယမ်း ၺၢၼ်ႇလီ ႁဵတ်း ၵမ်းၼိုင်ႈပေႃးယဝ်ႉ ၼႆၵေႃႈၵႂၢမ်းတႆးမီးဝႆႉယူႇ\nတၢင်းႁူႉဢၼ်ဝႃႈၼႆႉၵေႃႈလမ်ႇလွင်ႈတႃႇၸၢတ်ႈပၢၼ်ႁဝ်းတႄႉတႄႉယဝ်ႉ\nမီးဢွၵ်းဢေႃလၢႆလၢႆဢမ်ႇမီးတၢင်းႁူႉၼၼ်ႉ\nဢမ်ႇၶဝ်ႈပွင်ႇပိူၼ်ႈလႆႈၼင်ႇၵဝ်ႇ\nၶိူဝ်းယိုၼ်း\nၵႄႇသီႇ"
  },
  {
    "title": "ၸဝ်ႈမႁေႃႇၵႄႈပျတ်ႈသၼႃႇၵႆႇ",
    "content": "မိူဝ်ႈဢႃႇယုၸဝ်ႈမႁေႃႇလႆႈ ၸဵတ်းပီၼၼ်ႉ၊ မၼ်းၸဝ်ႈဢွၼ်ႁူဝ်လုၵ်ႈဢွၼ်ႇၸၢႆးတင်းလၢႆ ႁူမ်ႈလဵၼ်ႈၸွမ်းၵၼ် ထၢၼ်ႈပေႃးမီးပဵၼ်ႁဵင်ယဝ်ႉ။ ၶဝ်ၽွမ်ႉၵၼ်ၶုတ်းႁဵတ်းၼွင်လူင် ဢိၵ်ႇလူၺ်ႈသူၼ် ဢူးယဵၼ်ႇလႄႈ သႃလႃးလူင်ဢၼ်႞ ၼႂ်းဝၢၼ်ႈၶဝ်သေ ပဵၼ်တီႈၶႅၵ်ႇၵူၼ်းၵႂႃႇတႃႈပႆတၢင်း မႃးပိုင်ႈဢိင် လိုဝ်ႈႁူမ်ႈမၼ်း ၵတ်းယဵၼ်ၸႂ်ယဵၼ်ၶေႃးတႄႉတႄႉ။ ၼွၵ်ႈသေၼၼ်ႉ ပေႃးၵူၼ်းမိူင်းမီးလွင်ႈၵိတ်ႇၶွင်ႈၶမ် ပိူင်လႂ်ၵေႃႈဢွၼ်ၵၼ်မႃးၸူးမၼ်းၸဝ်ႈ တႅပ်ႈတတ်ႈပၼ်၊ မႅၼ်ႈလွင်ႈမႅၼ်ႈတၢင်းလီၼႃႇလႄႈ ၽႂ်ၵေႃႈယွင်ႈဢၢမ်းတႄႉတႄႉ။\nထုိင်မႃးဝၼ်း႞ ၸဝ်ႈႁေႃၶမ်းလႆႈငိၼ်းၶၢဝ်ႇ ၸဝ်ႈမႁေႃႇသထႃႇသေယဝ်ႉ ၶႂ်ႈၸၢမ်းပၼ်ႇၺႃႇ မၼ်း ၸင်ႇၸႂ်ႉၵူၼ်းမႃးလၢတ်ႈတီႈပူႇၵႄႇဝၢၼ်ႈၶဝ် တေလႆႈႁႃဝူဝ်းၸၢမ်လူင်မႃးပၼ်တူဝ်႞။\nၵွၵ်းႁူဝ်ႁႂ်ႈမီးၼွၵ်ႇ၊ ၶဝ်ဢွၵ်ႇတီႈတိၼ်မၼ်း၊ ယေႈဝၼ်းႁွင်ႉဢုတ်ႇၶူသၢမ်ပွၵ်ႈ၊ မႃးသူင်ႇပၼ်တူဝ်႞ဝႆးဝႆး၊ ပေႃးဢမ်ႇမႃးပၼ်လႆႈၸိုင် တေၺႃးတၢမ်ႇၼၵ်းၼၵ်းၼႃၼႃ ဝႃႈၼႆယဝ်ႉ။\nပူႇၵႄႇလႄႇထၢမ်ၵူၼ်းၼႂ်းဝၢၼ်ႈ ပေႃးၸွတ်ႇပေႃးၸေး ၽႂ်ၵေႃႈဝႃႈဢမ်ႇတွၼ်ႉလႆႈႁၼ် လႆႈငိၼ်းသေပွၵ်ႈ၊ ၶဝ်ၸင်ႇၵႂႃႇထၢမ် ၸဝ်ႈမႁေႃႇသထႃႇယဝ်ႉ။\nၸဝ်ႈမႁေႃႇ ၸင်ႇလၢတ်ႈၼႄၵူၼ်းဝၢၼ်ႈတင်လၢႆဝႃႈ “ဝူဝ်းၼႆႉႁူဝ်ဢမ်ႇတွၼ်ႉမီးၼွၵ်ႇ၊ ၶဝ်ဢမ်ႇတွၼ်ႉဢွၵ်ႇတီႈတိၼ်မၼ်း၊ ယေႈဝၼ်းဢမ်ႇတွၼ်ႉဢုတ်ႇၶူသၢမ်ပွၵ်ႈ။ ပေႃးပဵၼ်ၼႆ- မီးၵႆႇၵွႆးယဝ်ႉ။ ၵွၵ်းႁူဝ်မီးၼွၵ်ႇၼႆႉ ပဵၼ်ႁွၼ်မၼ်း၊ ၶဝ်ဢွၵ်ႇတီႈတိၼ်ၼႆႉ မဵၼ်လူၺ်မၼ်း၊ ယေႈဝၼ်းဢုတ်ႇၶူသၢမ်ပွၵ်ႈ ဢၼ်ဝႃႈၼၼ်ႉ ႁူဝ်ၼႂ်ၶၼ်ပွၵ်ႈ႞၊ ဝၼ်းတဵင်ႈၶၼ်ပွၵ်ႈ႞၊ႁူဝ်ၶမ်ႈၶၼ်ပွၵ်ႈ႞၊ ၵွပ်ႈၼႆလႄႈ ဢဝ်ၵႆႇၽူႈၽိူၵ်ႇ လူင်တူဝ်႞ ၵႂႃႇၼွပ်ႇသေတႃႉ။\nၵူၼ်းဝၢၼ်ႈၸင်ႇဢဝ်ၵႆႇ ၵႂႃႇၼွပ်ႇၶုၼ်ႁေႃၶမ်း ပေႃးဝႃႈၶုၼ်ႁေႃၶမ်းလႆႈႁၼ်ၵႆႇယဝ်ႉၵေႃႈ ယွင်ႈဢၢမ်းပၼ်ႇၺႃႇ ၸဝ်ႈမႁေႃႇသထႃႇ တႄႉတႄႉယဝ်ႉ။"
  },
  {
    "title": "ၵၢၼ်ၼႃႈႁိူၼ်း",
    "content": "ၵၢၼ်ၼႃႈႁိူၼ်းၼႆႉ ၵႃႈပဵၼ်ၽူႈယိင်းၽူႈၸၢႆး လဵၵ်ႉယႂ်ႇဢမ်ႇဝႃႈ၊ လႆႈႁဵတ်းလႆႈသၢင်ႈၵူႈဝၼ်း လႄႈ ၽူႈလႂ်ၵေႃႈဢမ်ႇဝႄႈလႆႈယူႇယဝ်ႉ။ ၵေႃႉပဵၼ်ပေႃႈၸဝ်ႈႁိူၼ်း ၼင်ႇႁိုဝ်ပေႃးတေလႆႈလဵင်ႉလုၵ်ႈ လဵင်ႉမေးၼၼ်ႉ လႆႈႁဵတ်းၼႃးႁဵတ်းႁႆႈ ၵၢၼ်ၼၵ်းၵၢၼ်ၼႃ၊ မႃႇတေႃးၶေႃးႁၢပ်ႇ ၵႃႉၶၢႆဝၢၼ်ႈတႂ်ႈမိူင်းၼိူဝ်၊ ႁႃငိုၼ်းႁႃၶမ်း။ လိူဝ်သေႁႃလဵင်ႉႁိူၼ်း သမ်ႉလႆႈႁႃပုၼ်ႈတႃႇႁႂ်ႈပေႃးမၢၵ်ႈမီးလီပဵၼ်ၵႂႃႇမိူဝ်းၼႃႈၼၼ်ႉယဝ်ႉ။\nမႄႈၸဝ်ႈႁိူၼ်းၸိုင်၊ လိူဝ်သေၸွႆႈၵၢၼ်ပေႃႈၸဝ်ႈႁိူၼ်းၼၼ်ႉ သမ်ႉလႆႈလုမ်းလႃးမႅတ်ႇသိမ်း ၶူဝ်းၶွင်ဢုၵ်ႉၸႃႇ ၼႂ်းႁိူၼ်းၼႂ်းယေး၊ ယႃႇႁႂ်ႈႁူင်ႈႁၢႆလူႉလႅဝ်၊ ၶဝ်ႈၽၵ်းႁႂ်ႈတူမ်ႈပူၺ်ႇႁုင်သုၵ်း ၶိုတ်းမိူဝ်ႈၶိုတ်းယၢမ်း။ ၶၢဝ်းၵိၼ်ႁႂ်ႈလႆႈၵိၼ်၊ ၶၢဝ်းၵႂႃႇႁႂ်ႈလႆႈၵႂႃႇ၊ ၶူဝ်းလဵင်းလုၵ်ႈဢွၼ်ႇၵေႃႈ ၵႆႉသၢႆႇၵႆႉသၵ်ႉ ပၼ် ယႃႇႁႂ်ႈမဵၼ်ႁိူဝ်ႇမဵၼ်ၶႆး၊ ပေႃႈလႄႈမႄႈၸဝ်ႈႁိူၼ်း ထုၵ်ႇလႆႈလုမ်းလႃး သင်ႇသွၼ်လုၵ်ႈလၢင်း လွင်ႈယူႇတၢင်းသဝ်း၊ လွင်ႈႁဵတ်းတၢင်းသၢင်ႈ ႁႂ်ႈၶဝ်ပေႃးႁူႉပေႃးမေႃ၊ ၼင်ႇႁိုဝ်ၶဝ်တေမီးပၼ်ႇၺႃႇ ၵတ်ႉၸၢင်ႈလၵ်းလႅမ်ၼၼ်ႉ ထုၵ်ႇလႆႈၵႂႃႇဝႆႉတီႈႁူင်းႁဵၼ်း ၸဵမ်မိူဝ်ႈဢႃႇယူႉၶဝ်ယင်းလဵၵ်ႉ ယင်းဢွၼ်ႇယဝ်ႉ။\nၶူဝ်းသူၼ်ဢၼ်ဢွၵ်ႇၸွမ်းဢုတုရႃႇသီႇၼၼ်ႉ ထုၵ်ႇလႆႈၽုၵ်ႇသွမ်ႈဝႆႉၼႂ်းသူၼ်ၼႂ်းႁိူၵ်ႈ၊ ၸိူဝ်ႉၽၼ်းတႃႇတေၽုၵ်ႇပီတေမႃးၼၼ်ႉၵေႃႈ လိူၵ်ႈသိမ်းဝႆႉလီလီ၊ လိူဝ်သေၼႆႉ ၸွမ်းၼင်ႇပူႇႁဵတ်းမႃး ယႃႈႁဵတ်းဝႆႉ၊ ၾိင်ႈပိူင်လွင်ႈလီလွင်ႈၸႃႉ ၸိူဝ်းၼၼ်ႉ တိူင်ႇပၢင်ႇၸွႆႈထႅမ်ၵၼ် တင်းၵူၼ်းယူႇႁူမ်ႈဝၢၼ်ႈ ႁူမ်ႈသူၼ်၊ ယႃႇႁႂ်ႈလုတ်ႈႁၢမ်း၊ ၽႃႇသႃႇဢၼ်ႁဝ်းပိုင်ႈဢိင်ယုမ်ႇယမ်ၼၼ်ႉၵေႃႈ ဢွၼ်လုၵ်ႈဢွၼ်လၢင်း ႁဵတ်းၸွမ်းပွင်ၸွမ်း ၺႃးမိူဝ်ႈၶႅၵ်ႇတဝ်ႈ ၸဝ်ႈႁွတ်ႈၶုၼ်ပႆ မႃႉမႃးၼၼ်ႉ ဝႆႉၼႃႈလီတႃဝၢၼ်သေ၊ ႁပ်ႉတွၼ်ႈ တူင်ႉတၵ်ႉႁဵတ်းလေႃးၵဝၢတ်ႈ၊ ဝူၺ်ႇယႃႇဝိတ်ႉၸပၼ်။\nၵၢၼ်ပုၼ်ႈတႃႇလုၵ်ႈလၢင်း ထုၵ်ႇလႆႈႁဵတ်းၸမ်ႉ ပေႃးလုၵ်ႉမႃးၵၢင်ၼႂ် သီၶဵဝ်ႈ၊ ပူၼ်ႈပၢၵ်ႇ သုၵ်ႈၼႃႈလီလီငၢမ်းငၢမ်းယဝ်ႉ ပတ်းၽဵဝ်ႈႁိူၼ်းယေး၊ ပေႃးပေႃႈမႄႈၸႂ်ႉ ယႃႇတွပ်ႇယႃႇထဵင်။ ၼင်ႇႁိုဝ် ပေႃႈမႄႈပေႃးတေယူႇသႃႇလူမ်ၸႂ် ၵႃႈဢၼ်ႁဵတ်းပႄႉလႆႈၼၼ်ႉ ႁႂ်ႈဢွၼ်ၵၼ်ၸွႆႈထႅမ်ၵၢၼ်ပေႃႈမႄႈယဝ်ႉ။\n\nၵၢၼ်သၢင်ႈၼႃႈႁိူၼ်းယေး၊ ၽူဝ်မေးပေႃႈမႄႈလုၵ်ႈ။\nႁူမ်ႈၵၼ်ႁဵတ်းၵူႈမိူဝ်ႈ၊ ယႃႇယူႇငိူဝ်ႈသဝ်းလၢႆ။"
  },
  {
    "title": "ယူႇပွတ်ႇၸိုၼ်ႈၶၢဝ်သႂ်",
    "content": "(ၵ)     ၽူႈလႂ်ၵႆႉဢၢပ်ႇၼမ်ႉ တေသမ်ႉသဝ်းၵျေုႇၸႂ်ၶေႃး၊ ၽူႈလႂ်ၵႆႉဢဝ် သိူဝ်ႈၶူဝ်းဢွၼ်ႇ လွႆးသၵ်ႉသီၶျေုး တၵ်းလွတ်ႈၶႆးသဝ်ႈဝဝ်းမဵၼ်။\nၸဵပ်းသႅပ်ႇလွင်ႈတၢင်းၶႆႈတၢင်းပဵၼ်ၼႆၵေႃႈတၵ်းၶႅၼ်း၊ ၵႆႉထွတ်ႇလၢႆႈၶူဝ်းမႂ်ႇ လၢႆၸုပ်ႈလၢႆသႅၼ်း၊ ၶႅၼ်းတႄႉၼၢင်းလႄႈၸၢႆးဢွၼ်ႇ ၶဝ်ၵႃႈတင်းလၢႆဢိူၺ်။ မိူဝ်ႈၵႂႃႇၶိုၼ်ႈ သွၼ် လိၵ်ႈလၢႆးၵူႈဝၼ်းသၢႆ ၼႆၵေႃႈထုၵ်ႇၼုင်ႈၶူဝ်းမႂ်ႇလီငၢမ်း။\nၽႂ်ယႃႇၶၢၼ်ႉသီၶဵဝ်ႈ သူပ်းပၢၵ်ႇမဵၼ်ၼဝ်ႈမဵၼ်ႁၢမ်း၊ ၸၢမ်းၵႆႉၵႅတ်းၼဵပ်ႉမိုဝ်းလႄႈ တင်းတိၼ်ၼေႃႈ။ ပေႃးတေယၢၼ်ႁိူၼ်း ၸိူၼ်းဝၢင်းယၢင်ႈလူင်းလိၼ် ၼႆၵေႃႈသုပ်းလႅပ်ႈ ၶႅပ်းဢွၼ်ႇတိၼ်သွၵ်း။\nၽႂ်ယႃႇလဵၼ်ႈၵူမ်ႇ တဝ်လူမ်ႇၼမ်ႉယမ်းသိူဝ်ႈ ၸဵဝ်းၵဝ်ႇမွင်ယွၵ်း ၶွၵ်းပႅတ်ႈမဵဝ်းဝူၺ်ႇ မီးတီႈႁူးၶူႈလင်သမ်ႉတင်းတႃ။\n(ၶ)     တူဝ်ႁဝ်းယိူင်ႈႁိူၼ်းလူင်\nၶူၼ်တုမ်ႇၼိူဝ်ႉမီးၵူင် မိူၼ်ယိူင်ႈႁူးလႅင်း၊\nလူမ်းပဝ်ႇပေႃႉသၢႆႁႅင်း ၸွမ်းသဵၼ်ႈႁူးၶူၼ်။\nဢၢႆတူႇၼဝ်ႈၶႆးဢူၼ် မဵၼ်ဝႆႉတင်းၼႂ်း၊\nၵႆႉသၢႆႇသုၵ်ႈသီယႂ်း ပေႃးၵဵင်ႈမူတ်းသႂ်၊\nၸၢႆးယိင်းၵူႈၵူၼ်းလႂ် ပေၶၢၼ်ႉလုမ်းလႃး၊\nၶူဝ်းၵဝ်ႇႁဵၼ်ႈမွင်သႃး ပေၼုင်ႈၸပ်းတူဝ်၊\nႁိူဝ်ႇဢွၵ်ႇယွႆႉၼုၵ်းၼူဝ် ဢိုတ်းႁႄႉႁူးလူမ်း၊\nၶႆးၵဝ်ႇသမ်ႉထူမ်တူမ်း ၶႄးၸၢင်ႈယဵၼ်းၼၢဝ်။\nၵူၼ်ႉဢိၵ်ႇၶိုၼ်ႈၼွၼ်းႁၢဝ် ၼၢဝ်းၶႆႈၸဵပ်းငၢၼ်း၊\nၽႂ်ယႃႇၶၢၼ်ႉႁိုင်ၼၢၼ်း လွႆးပႅတ်းၶူဝ်းမွင် လွႆးပႅတ်ႈၶူဝ်မွင်။"
  },
  {
    "title": "ၵိူဝ်ၸဵမ်း",
    "content": "ၵိူဝ်ဢၼ်ဝႃႈၼႆႉမီး ၵိူဝ်ၸဵမ်း၊ ၵိူဝ်ဝၢၼ်၊ ၵိူဝ်ၶူမ်၊ ၵိူဝ်ၼဝ်ႈ၊ ၵိူဝ်သိင်းထေႃးလႂ်ၸိူဝ်းၼႆႉယဝ်ႉ။ ၼႂ်းၼင်ႇၵိူဝ်ႁႃႈပိူင်ၼႆႉ ၵႃႈၶၼ်မၼ်းတႄႉ ၵိူဝ်ၸဵမ်းပေႃးသေပိူၼ်ႈယူႇ။ ၵူၺ်းၵႃႈ ပေႃးဝူၼ်ႉတူၺ်း လီလီ ၸိုင် ၵိူဝ်ၸဵမ်းၼႆႉ ႁူမ်ႈဝႃႈဢမ်ႇပေႃးမီးၵႃႈၶၼ်သင်ၼႆၵေႃႈ မၼ်းပဵၼ်တီႈပိုင်ႈတီႈဢိင်ၵူၼ်းႁဝ်း ၵူႈၵေႃႉ ယဝ်ႉ။ ႁိူၼ်းၵူၼ်းႁိူၼ်းလႂ်သေဢမ်ႇဝႃႈ ပေႃးဢမ်ႇမီးၵိူဝ်ဢမ်ႇလႆႈ၊ ႁုင်ၽၵ်းသၵ်ၵေႃႈ ပေႃးဢမ်ႇသႂ်ႇၵိူဝ် ဢမ်ႇယဝ်ႉ။ ၵႃႈပဵၼ်ဢရသႃႇႁူၵ်းပိူင်ၼၼ်ႉ ပေႃးဢမ်ႇပႃးၵိူဝ်ၸိုင်၊ ဢရသႃႇၶဝ်ဢမ်ႇထိုင်တီႈ။ လိူဝ်သေ ၼႆႉ ၵႃႈပဵၼ်တူဝ်သတ်းလႄႈ တူၼ်ႈမႆႉတူၼ်ႈမၢၵ်ႇတင်းလၢႆၵေႃႈ လႆႈပိုင်ႈဢိင်ၵိူဝ်ယူႇယဝ်ႉ။\nႁဵတ်းႁိုဝ်လႄႈ လႆႈႁူႉလွင်ႈတူဝ်သတ်းပိုင်ႈဢိင်ၵိူဝ်၊ ဝူၼ်ႉတူၺ်းလီလီလူ မိူၼ်ၼင်ႇဝူဝ်းၵႂၢႆး ၸိူဝ်းဢၼ်ၵူၼ်းႁဝ်းလဵင်ႉဝႆႉၼၼ်ႉ၊ ပေႃးၵႆႉဢွႆႇၵိူဝ်ၸဵမ်းပၼ်ၸိုင် ၶဝ်မိုတ်ႈႁိူၼ်း ၵႆႉမႃးႁိူၼ်းတႄႉတႄႉ။ တူဝ် သတ်းဢၼ်ယူႇၼႂ်းထိူၼ်ႇၼၼ်ႉၵေႃႈ ၶဝ်လႄႇႁႃၵိၼ်ပုင်ႇတႃႇသေႇ၊ ၵွပ်ႈပိူဝ်ႈၼမ်ႉပုင်ႇၼႆႉ ၸဵမ်း မိူၼ်ၼင်ႇ ၵိူဝ်ဝႆႉလႄႈ ၵႃႈပဵၼ်တူဝ်ထိူၼ်ႇတင်းလၢႆ ၸင်ႇမႃးႁႃၵိၼ်ယဝ်ႉ။ ပေႃးပဵၼ်တီႈလိၼ်မီးထၢတ်ႈ ၵိူဝ်ၸဵမ်းၼၼ်ႉ တူၼ်ႈမႆႉတူၼ်ႈမၢၵ်ႇၵေႃႈ ၼုမ်ႇလီမူႈလီတႄႉတႄႉ။ ပိူဝ်ႈၼႆႉၸင်ႇဝႃႈ တူၼ်ႈမႆႉတူၼ်ႈမၢၵ်ႇ တင်းလၢႆၵေႃႈ ပိုင်ႈဢိင်ၵိူဝ်ဝႆႉယဝ်ႉ။\nမေႃႇၵိူဝ်မိူင်းတႆးၼႆႉ မီးၼႂ်းလိၼ်သီႇပေႃႉ တီႈဝၢၼ်ႈမေႃႇၵျူဝ်ႇ ၾၢႆႇႁွင်ႇၽြႃးလူင်မေႃႇၵျူဝ်ႇ ၼၼ်ႉယဝ်ႉ။ မေႃႇၵိူဝ်မေႃႇၼႆႉ ၼႂ်းၸူဝ်ႉယေႈဝၼ်းယေႈၶိုၼ်း သၢဝ်းသီႇၼႃႇလီႇ၊ ၼမ်ႉၵိူဝ်မၼ်းဢွၵ်ႇ ၵဝ်ႈပၢၵ်ႇႁူၵ်းသိပ်းၵႃႇလၢၼ်ႇလိူဝ်လိူဝ်၊ ၵိူဝ်ႁႅင်ႈမၼ်းယေႈဝၼ်းဢွၵ်ႇ ပၢၵ်ႇႁႃႈသိပ်းၸွႆႉပၢႆပၢႆယဝ်ႉ။\nလၢႆးႁုင်မၼ်းၸမ်း – ၵူၼ်းႁုင်ၵိူဝ်ၶဝ်ၵွၼ်ႉဢဝ်ၼမ်ႉၼႂ်းမေႃႇၼၼ်ႉ မႃးသႂ်ႇၼႂ်းမေႃႈ လူင်သေ တင်ႈဝႆႉၼိူဝ်ၾႆး ၼင်ႇႁိုဝ်ၵိူဝ်ပေႃးတေဢမ်ႇၵႅၼ်ႇ ပဵၼ်ၵွၼ်ႈပဵၼ်ၶႅပ်းၵႂႃႇၼၼ်ႉ၊ ၼႂ်းၵႃႈ ယေႈမေႃႈ ဢၼ်ၶဝ်ႈ ၼမ်ႉၵိူဝ်ပႅတ်ႇၵႃႇလၢၼ်ႇၼၼ်ႉ၊ လႆႈသႂ်ႇၼမ်ႉမၼ်းမၢၵ်ႇပၢဝ်ႉ သွင်ၵျၢပ်ႈ၊ ၼင်ႇႁိုဝ် ၵိူဝ်တေဢမ်ႇၶူမ် သမ်ႉလႆႈ သႂ်ႇၼမ်ႉမႂ်မၢၵ်ႇၵဵင်သၢင်းၽေႃး ၼမ်းၼၵ်းၶၼ်႞သေ တင်ႈႁႂ်ႈၼမ်ႉၼႂ်းမေႃႈ ၼၼ်ႉ ပေႃးႁႅင်ႈၵႂႃႇယွမ်းၵႂႃႇၶိုင်ႈ လိူဝ်လိူဝ် ၸင်ႇဢဝ်ၵၢၵ်ႇလူင် တဝ်တဝ်ၶူၼ်းၶူၼ်း၊ တေႃႇ ပေႃးႁႅင်ႈ ပဵၼ်ၵိူဝ်မႃးယဝ်ႉ။\n\nၵိူဝ်ဢၼ်ဢွၵ်ႇတၢင်းမိူင်းမၢၼ်ႈၼၼ်ႉ လႆႈဢဝ်ၼမ်ႉပၢင်ႇလၢႆႇ ႁုင်ဢဝ်ယဝ်ႉ။ ၼမ်ႉပၢင်ႇလၢႆႇ ၼႆႉ ပိူဝ်ႈမၼ်းၸဵမ်းဝႆႉလႄႈ ၵူၼ်းႁုင်ၵိူဝ်ၶဝ်ၸင်ႇၵႂႃႇၶုတ်းလုၵ်း ၶုတ်းထၢင်ၸွမ်းႁိမ်းၾင်ႇၼမ်ႉ၊ ပေႃးၼမ်ႉ ၶိုၼ်ႈမႃးထူမ်ထၢင်သေ သမ်ႉၶိုၼ်းယွမ်းလူင်းၵႂႃႇ ယူႇသွင်သၢမ်ဝၼ်း ပေႃးၼမ်ႉၼၼ်ႉၼွၼ်း ႁူၼ်းယဝ်ႉ ၸင်ႇဢဝ်ႁုင်ႁဵတ်းၵိူဝ်။ ၵမ်ႈၽွင်ႈၵေႃႈၶုတ်းထၢင်ႁမ်ႉၵႆ ၾင်ႇၼမ်ႉသေ ၵႂႃႇတဵၵ်းၼမ်ႉပၢင်ႇလၢႆႇမႃး သႂ်ႇဝႆႉ၊ တၢၵ်ႇလႅတ်ႈႁႂ်ႈၼမ်ႉပေႃးႁႅင်ႈၵႂႃႇ ယွမ်းၵႂႃႇတၢၼ်ႇတၢၼ်ႇသေလႄႈ ၸင်ႇႁုင်ႁဵတ်းၵိူဝ်ယဝ်ႉ။ ၵိူဝ်ၼႆႉ လႆႈႁုင်ဢဝ်တီႈၼမ်ႉပိူင်လဵဝ်ၵွႆးဢမ်ႇၸႂ်ႈ၊ တူၼ်ႈမႆႉတူၼ်ႈမၢၵ်ႇၵေႃႈ ႁုင်ဢဝ်လႆႈယူႇ။ မိူၼ်ၼင်ႇတူၼ်ႈၵူၺ်ႈ၊ တူၼ်ႈမၢၵ်ႇသၢင်းၽေႃး လႄႈ ၽိူင်းၸိူဝ်းၼႆႉၵေႃႈ ပေႃးဢဝ်မႃးၽဝ်ၾႆးသေ ၸဵၼ်းဢဝ်ၼမ်ႉလင်ႇ မၼ်းႁုင်ၸိုင် တေပဵၼ်ၵိူဝ်ယူႇယဝ်ႉ။\nၵိူဝ်ၸဵမ်းၼႆႉ မၼ်းၸၢင်ႈၸွႆႈပၼ် ဢရသႃႇၶဝ်ႈၽၵ်း တၢင်းၵိၼ်ၵူႈပိူင်သေဢမ်ႇၵႃး၊ ပေႃးၵိၼ်ၵႂႃႇယဝ်ႉ သမ်ႉၸၢင်ႈသုၵ်ႈပၼ်ဢၢႆတူႇ ဢၢႆၼဝ်ႈဢၼ်မီးၼႂ်းတွင်ႉ၊ ၸၢင်ႈႁဵတ်းႁႂ်ႈ ဢႁႃႇရၸဵဝ်း လႅၵ်ႇၸဵဝ်းယွႆႈ၊ ၸၢင်ႈႁဵတ်းႁႂ်ႈဢွၵ်းဢေႃပၢင်ႇလီၸိုၼ်ႈလီ၊ ၸၢင်ႈႁဵတ်းႁႂ်ႈတႃသႂ်တႃလႅင်း၊ ၸၢင်ႈႁဵတ်း ႁႂ်ႈလုပ်ႇၵႅၼ်ႇၶႅင်လီယဝ်ႉ။ လိူဝ်သေၼႆႉ ဢဝ်သႂ်ႇၽၵ်းသူမ်ႈယႅၼ်ႈ၊ ထူဝ်ႇၽူးယႅၼ်ႈလႄႈ ၼိူဝ်ႉႁႅင်ႈပႃႁႅင်ႈ၊ ပႃၼဝ်ႈၸိူဝ်းၼႆႉၵေႃႈ ဝႆႉလႆႈႁိုင်တႄႉတႄႉယဝ်ႉ။\nၵိူဝ်ၸဵမ်းမဵတ်ႉၶၢဝ်ပွတ်ႇ၊ မီးၸွတ်ႇၵူႈႁိူၼ်းၵူၼ်း။\nတူၼ်ႈမႆႉဢိၵ်ႇတူဝ်ၸႂ်၊ ၵူႈၶိင်းၽႂ်လႆႈပိုင်ႈ။"
  },
  {
    "title": "ပွႆးလူင်ပၢင်သွၼ်လိၵ်ႈထမ်ႇမလႄႈလိၵ်ႈလၢႆးတႆးၶၢဝ်းမႆႈ",
    "content": "ပွႆးလူင်ပၢင်သွၼ်လိၵ်ႈထမ်ႇမလႄႈလိၵ်ႈလၢႆးတႆးၶၢဝ်းမႆႈ\nပီတႆး ႒႑႑႒ ၼီႈ\nႁူင်းႁဵၼ်းဝၢၼ်ႈယူၵ်ႇ၊ ဢိူင်ႇဝၢၼ်ႈၽုၺ်း၊ တူင်ႇဝဵင်းၵေးသီး\n\nယွၼ်ႉသင်ႁဵတ်းပွႆးတွၼ်ႈသူးလုၵ်ႈႁဵၼ်းလႃႇ?\nယွၼ်ႉၶႂ်ႈထႅမ်ႁႅင်းၸႂ်ၶဝ်တႃႇသိုပ်ႇၶတ်းၸႂ်ထႅင်ႈမိူဝ်းၼႃႈၼၼ်ႉယဝ်ႉ။\nပိူင်႞ၵေႃႈၶႂ်ႈႁႂ်ႈလုၵ်ႈႁဵၼ်းႁဝ်းမီးတၢင်းသိူဝ်းသေၵျေုႇၸွမ်းၵၢၼ်ႁဵၼ်းၶဝ်ၵႂႃႇ။\nၵူၼ်းႁဝ်းၼႆႉ ပေႃးႁဵတ်းဢၼ်လႆႈတိပ်ႇၸႂ်တႃႇသေႇၸိုင် ပေႃးႁိုင်မႃးၼႆၸၢင်ႈပဵၼ်\nမိူၼ်ႁၢင်ႈႁိူဝ်ႉဢူၼ်ႈၼူၼ်းၵႂႃႇ။ ၵွပ်ႈၼၼ် ၼင်ႇႁိုဝ်လုၵ်ႈႁဵၼ်းႁဝ်းတေမီးတၢင်းသိူဝ်း\nၼၼ်ႉ လႆႈသွၼ်ၵႂၢမ်း၊ ဝွၵ်း၊ ၵႂၢမ်းတႃႉၵၼ်၊ ၵႂၢမ်းၵပ်းထုၵ်ႇတႄႇၵႂႃႇ ႁႂ်ႈဢွၵ်းၶဝ်လႅၼ်ႈလီ\nၼႂ်းၵၢၼ်လဵပ်ႈႁဵၼ်းလိၵ်ႈတႆးႁဝ်းၶႃႈဢေႃႈ။ သွၼ်ဢၼ်ဝႃႈမႃးၸိူဝ်းၼိူဝ်ၼႆႉၵွႆး ပႆႇတဵမ်\nထူၼ်ႈၵွၼ်ႇ။ ၼင်ႇႁိုဝ်ၶဝ်တေယူႇလီမီးႁႅင်းၼၼ်ႉ သွၼ်ပၼ်တၢင်းၵႃႈ၊ လဵၼ်ႈတၢင်း\nလဵၼ်ႈၸိူဝ်းၼႆႉယဝ်ႉ။ ၵူၼ်းႁဝ်းၼႆႉ ၽူႈလႂ်ၽႂ်သေဢမ်ႇဝႃႈ ပေႃးယူႇလီမီးႁႅင်းၸင်ႇၸၢင်ႈ\nႁဵတ်းၵၢၼ်ဢၼ်ၸဝ်ႈၵဝ်ႇ ၶႂ်ႈႁဵတ်းၼၼ်ႉယဝ်ႉ။ ယွၼ်ႉၼၼ် ပၢႆးယူႇလီႁဝ်းၼႆႉ တေလႆႈ\nဝႆႉပဵၼ်ပိူင်လူင်ဢၼ်႞ ၼင်ႇၵဝ်ႇယဝ်ႉ။ ၼႂ်းႁူင်းႁဵၼ်းႁဝ်းၵေႃႈ တေႃႈၼင်ႇၼၼ် ၼင်ႇႁိုဝ်\nလုၵ်ႈႁဵၼ်းႁဝ်းတေယူႇလီမီးႁႅင်းလႆႈတႃႇသေႇၼၼ်ႉ ၸိူဝ်းႁဝ်းပဵၼ်မေႃသွၼ် တေလႆႈ\nလၢတ်ႈၼႄပၼ်ၶဝ်ၵႂႃႇ လွင်ႈယူႇလွင်ႈၵိၼ် လွင်ႈၼုင်ႈလွင်ႈဝႆၸိူဝ်းၼႆႉယဝ်ႉ။\nပေႃးတေသွၼ်လိၵ်ႈမဵဝ်းလဵဝ်သေ ဢမ်ႇႁဵတ်းလွင်ႈတူင်ႉၼိုင်တူဝ်ၶိင်းၸိုင်\nၸၢင်ႈႁဵတ်းႁႂ်ႈလုၵ်ႈဢွၼ်ႁဝ်းၶၢၼ်ႉယူႇယဝ်ႉ။ ယွၼ်ႉၼၼ် ၸိူဝ်းႁဝ်းပဵၼ်မေႃ\nသွၼ်တေလႆႈလဵပ်ႈႁဵၼ်းယူႇတႃႇသေႇ ႁႂ်ႈပေႃးလၢတ်ႈသပ်းလႅင်းၼႄလႆႈ ဢၼ်ႁဵတ်းႁႂ်ႈ\nလုၵ်ႈႁဵၼ်းႁဝ်းပေႃးသူၼ်ၸႂ်ယူႇတႃႇသေႇၼၼ်ႉယဝ်ႉ။ လွင်ႈလၢတ်ႈပႅၵ်ႈ (ႁုၼ်ႉၼူဝ်)\nၸိူဝ်း\nၼႆႉၵေႃႈ ပဵၼ်ၼမ်ႉၵတ်ႉတႃႇမေႃသွၼ်ဢၼ်တေလႆႈမီးၼၼ်ႉယဝ်ႉ။ ၸိူဝ်းၼႆႉတႄႉပဵၼ်လွင်ႈ\nတၢင်းၵမ်ႈၽွင်ႈဢၼ်လူဝ်ႇမီးၼႂ်းႁူင်းႁဵၼ်းႁဝ်းၼၼ်ႉယဝ်ႉ။ ထႅင်ႈလွင်ႈ႞ တႃႇမေႃသွၼ်\nႁဝ်းလူဝ်ႇၾၢင်ႉ တႄႉယႃႇပေလၢတ်ႈၵႂၢမ်းဢၼ်ႁဵတ်းႁႂ်ႈလုၵ်ႈႁဵၼ်းႁဝ်းၸႂ်တူၵ်းသေပွၵ်ႈ\nၼၼ်ႉယဝ်ႉ။ ႁႂ်ႈၶဝ်ပေႃးမီးၸႂ်ၶႂ်ႈလဵပ်ႈႁဵၼ်းယူႇတႃႇသေႇၼၼ်ႉ မၼ်းဢမ်ႇငၢႆႈငၢႆႈ။\nတႃႇတေတိုၵ်းသူၼ်းႁႂ်ႈၶဝ်ပေႃးမီးၸႂ်ၶႂ်ႈလဵပ်ႈႁဵၼ်းယူႇတႃႇသေႇၼၼ်ႉ ႁဝ်းၸိူဝ်း\nပဵၼ်မေႃသွၼ်မီးပုၼ်ႈၽွၼ်းၼၵ်းၼၵ်းၼႃၼႃယူႇယဝ်ႉ။ သွၼ်လိၵ်ႈဢၼ်ဝႃႈၼၼ်ႉ\nဢမ်ႇၸႂ်ႈဝႃႈသွၼ်ႁႂ်ႈယဝ်ႉၵၼ်ႁဵၼ်းဢၼ်မီးၼႂ်းပပ်ႉၼၼ်ႉလၢႆလၢႆၵွႆး။ ႁဝ်းတေလႆႈသွၼ်\nပႃးလၢႆးလဵပ်ႈႁဵၼ်းဢဝ်ႁင်းၵွႆးၸဝ်ႈၵဝ်ႇၼၼ်ႉယဝ်ႉ။ ပေႃးႁဝ်းသွၼ်ပၼ်ၶဝ်လၢႆးလဵပ်ႈ\nႁဵၼ်းၸိုင် ဝၼ်း႞မႃးၶဝ်ယင်းတေၸၢင်ႈၶႅၼ်ႇသေႁဝ်းၵွၼ်ႇယဝ်ႉ။ မိူၼ်ၼင်ႇၵႂၢမ်းမီးဝႆႉဝႃႈ\nလုၵ်ႈႁဵၼ်းဝၼ်းမိူဝ်ႈၼႆႉ ပဵၼ်ၽူႈဢွၼ်ႁူဝ်ဝၼ်းမိူဝ်းၼႃႈၼႆလႄႈ ပေႃးႁဝ်းၶႂ်ႈႁၼ်ဝၢၼ်ႈ\nမိူင်းႁဝ်းႁၢင်ႈလီ ဝၼ်းမိူဝ်းၼႃႈၸိုင် ႁဝ်းတေလႆႈပူၵ်းပွင်လုၵ်ႈႁဵၼ်းပၢၼ်မိူဝ်ႈလဵဝ်ႁႂ်ႈမီး\nၼမ်ႉၵတ်ႉၼၼ်ႉယဝ်ႉ။\nႁႂ်ႈလုၵ်ႈႁဵၼ်းႁဝ်းၶိုၼ်ႈယႂ်ႇမႂ်ႇသုင် မိူၼ်ၼင်ႇမႂ်ႇသုင်ႁူၵ်းပိူင်ပႃႈတႂ်ႈၼႆႉသေၵမ်းၼႆ……\n\nမႂ်ႇသုင်ႁူၵ်းပိူင်\n\n1. ယႃႇႁႂ်ႈၶႆႈၼၢဝ်\nၵူၼ်ႉႁၢဝ်ႁူဝ်မဝ်း\nတူဝ်ႁဝ်းမႄးထိၼ်\nၶိၼ်ၸႂ်လုမ်းလႃး\nဝၼ်းၵႃးႁဵတ်းၵၢၼ်\nတၵ်းမၢၼ်ၶိူင်ႈမႂ်ႇသုင်။\n\n2. ဢမ်ႇတေႃႇလွင်းသေႃ\nဢမ်ႇမေႃလၵ်ႉမၢပ်ႇ\nဢမ်ႇတၢပ်ႇလဝ်ႈယႃႈ\nဢမ်ႇၶႃႈသတ်းမႅင်း\nဝၼ်းလႅင်းႁဵတ်းၵၢၼ်\nတၵ်းမၢၼ်ၶိူင်ႈမႂ်ႇသုင်။\n\n3. ထွမ်ႇၵႂၢမ်းပေႃႈမႄႈ\nယဵၼ်ႇငႄႈၸႂ်တူဝ်\nၵူဝ်ယမ်ၽူႈၸၢင်ႈ\nဢၢင်ႈလွင်ႈသိၼ်ထမ်း\nတမ်းၸႂ်ႁဵတ်းၵၢၼ်\nတၵ်းမၢၼ်ၶိူင်ႈမႂ်ႇသုင်။\n\n4. ၶတ်းၸႂ်ႁဵၼ်းလၢႆး\nဝၼ်းငၢႆးႁွမ်ၺၢၼ်ႇ\nဢၢၼ်ႇလႆႈထိုင်တီႈ\nၸင်ႇၵီႈဝၢၼ်ၸႂ်\nဝၼ်းၼႂ်ႁဵတ်းၵၢၼ်\nတၵ်းမၢၼ်ၶိူင်ႈမႂ်ႇသုင်။\n\n5. သူပ်းပၢၵ်ႇမေႃၶၢၼ်\nၵႂၢမ်းဝၢၼ်ၸႂ်ႈၸိုဝ်ႈ\nၸႂ်သိုဝ်ႈလီငၢမ်း\nယွင်ႈဢၢမ်းတႆးၵေႃႉ\nယႃႇၶျေုႉႁဵတ်းၵၢၼ်\nတၵ်းမၢၼ်ၶိူင်ႈမႂ်ႇသုင်။\n\n6. ၵၢၼ်ႁဝ်းၵူႈမိူဝ်ႈ\nယႃႇၸိူဝ်ႈၵိုတ်းႁိုင်\nပွင်ၶိုင်ႁဵတ်းၵႆႉ\nၵုမ်ႇဝႆႉလီငၢမ်း\nဝၼ်းယၢမ်းႁဵတ်းၵၢၼ်\nတၵ်းမၢၼ်ၶိူင်ႈမႂ်ႇသုင်။\n\nၶိူဝ်းယိုၼ်း\nၵႄႇသီႇ\n30.4.2018"
  },
  {
    "title": "သူင်လူ သူင်တႅမ်ႈ သူင်ၸႂ်ႉတိုဝ်းလိၵ်ႈတႆး",
    "content": "သူင်လူ သူင်တႅမ်ႈ သူင်ၸႂ်ႉတိုဝ်းလိၵ်ႈတႆး\n\nဢမ်ႇတႃႉထဵင် ႁဵတ်းႁႂ်ႈပဵၼ်\nပေႃးမီးၸႂ်ၶႂ်ႈႁဵတ်း မၼ်းတိုၼ်းတေမီးလၢႆးမၼ်း\nၵၢၼ်ဢၼ်လႂ်သေဢမ်ႇဝႃႈ ပေႃးၸဝ်ႈၵဝ်ႇပၵ်းၸႂ်သႂ်ႇၶေႃးလီလီသေ ႁဵတ်းသၢင်ႈၵႂႃႇၸိုင်\nမၼ်းၵေႃႈမီးတီႈယဝ်ႉတူဝ်ႈယူႇ ၶၵ်ႉလႂ်တွၼ်ႈၼၼ်ႉ ၼင်ႇယိူင်းဢၢၼ်းဝႆႉၼၼ်ႉယူႇ။\nၵၢၼ်လိၵ်ႈလၢႆးႁဝ်းၵေႃႈတေႃႈၼင်ႇၼၼ် ၼင်ႇႁိုဝ်တေယဝ်ႉတူဝ်ႈၵႂႃႇၸွမ်းၶၵ်ႉလႂ်တွၼ်ႈၼၼ်ႉၼၼ်ႉ\nႁဝ်းလူဝ်ႇမီးယိူင်းဢၢၼ်းလီလီသေဝၢင်းၽႅၼ်ႁဵတ်းသၢင်ႈၸင်ႇတေပဵၼ်လႆႈ။\n\nႁဵတ်းၵၢၼ်သင်သေဢမ်ႇဝႃႈ ယိူင်းဢၢၼ်း ၼိူဝ်ၼႃႈၵၢၼ်ၼၼ်ႉလမ်ႇလွင်ႈသေပိူၼ်ႈယဝ်ႉ။\nႁဵတ်းၵၢၼ်ဢမ်ႇႁူႉယိူင်းဢၢၼ်းၼႆႉ ပေႃးႁိုင်မႃးၸၢင်ႈဢဝ်သဵၼ်ႈတၢင်းႁၢႆပႅတ်ႈ။\nၵၢၼ်လိၵ်ႈလၢႆးႁဝ်းၼၼ်ႉၵေႃႈ ၸဵမ်မိူဝ်ႈပႆႇသွၼ်လုၵ်ႈႁဵၼ်း ႁဝ်းလူဝ်ႇဝူၼ်ႉဝႆႉဢွၼ်တၢင်းယဝ်ႉ\nဝႃႈ ယိူင်းဢၢၼ်းႁဝ်းပဵၼ်သင် တေၶႂ်ႈမႅင်ႇၶဝ်ပိုၼ်ႉႁူႉသင် ႁႂ်ႈပေႃးပဵၼ်ႁႅင်းၸႂ်ၶဝ်လႆႈတေႃႇၸူဝ်ႈ။\nပေႃးၼႂ်းၸႂ် ၸိူဝ်းပဵၼ်မေႃသွၼ်ၶဝ် ယိူင်းဢၢၼ်းဝႃႈ ႁႂ်ႈလုၵ်ႈႁဵၼ်းၶဝ်မေႃတႅမ်ႈဢၢၼ်ႇလိၵ်ႈတႆးလႆႈလီလီ\nၵွႆးၵေႃႈပေႃးယဝ်ႉၼႆတႄႉ ယူပ်ႈယွမ်းယဝ်ႉ။ မိူဝ်ႈၶႃႈၵေႃႉလဵၵ်ႉၵေႃႈ ၶႃႈယၢမ်ႈဝူၼ်ႉဝႃႈ ပေႃးမေႃဢၢၼ်ႇလိၵ်ႈတႆး\nလီလီသေ မေႃတႅမ်ႈပီႇပီႇၵေႃႈ ၶႅၼ်ႇယဝ်ႉၼႆယူႇ။ ၵူၺ်းၵႃႈ ၽိူဝ်ႇၶႃႈၵေႃႉယႂ်ႇမႃး ငဝ်းလၢႆးဢမ်ႇၸႂ်ႈမိူၼ်ၼင်ႇ\nဝူၼ်ႉဝႆႉမိူဝ်ႈၵေႃႉလဵၵ်ႉၼၼ်ႉယဝ်ႉ။ လိၵ်ႈတႆးၼႆႉ ႁူႉလၢႆလၢႆၵွႆးဢမ်ႇလႆႈယဝ်ႉၼႆ ပွင်ႇၸႂ်မႃးယဝ်ႉ။ ၼင်ႇႁိုဝ်လိၵ်ႈ\nလၢႆးၸဝ်ႈၵဝ်ႇပေႃးတေၵိုၵ်းလုမ်ႈၾႃႉၵႂႃႇမိူဝ်းၼႃႈၶၢဝ်းႁိုင်ၼၼ်ႉ တေလႆႈႁူႉမေႃယဝ်ႉ ပွင်ႇၸႂ်လီလီသေ\nၸႂ်ႉတိုဝ်းၵူႈတီႈတီႈၵွၼ်ႇ ၸင်ႇတေပဵၼ်လႆႈ။ ၼင်ႇႁိုဝ်လိၵ်ႈလၢႆးတေဢမ်ႇႁၢႆ ႁဝ်းတေလႆႈဢွၼ်ၵၼ်\nသူင်လူ၊ သူင်တႅမ်ႈ၊ သူင်ၸႂ်ႉတိုဝ်းၵၼ်။ ၼင်ႇႁိုဝ်လုၵ်ႈဢွၼ်ႇတႆးႁဝ်းတေမီးၼမ်ႉၸႂ်သူင်လူ၊တႅမ်ႈ၊ၸႂ်ႉတိုဝ်း\nလိၵ်ႈလၢႆးႁဝ်း မႃးၼၼ်ႉ တေလႆႈၽိုၵ်းပၼ် ၸဵမ်မိူဝ်ႈလဵၵ်ႉ ႁႂ်ႈပေႃးၸိုမ်းၼႂ်း ဢွၵ်းၶဝ်ဢွၼ်တၢင်း။\nပေႃးလုၵ်ႈဢွၼ်ႇတႆးႁဝ်းမီးၸႂ်သူင်လူ၊ သူင်တႅမ်ႈ၊ သူင်ၸႂ်ႉတိုဝ်းလိၵ်ႈလၢႆးတႆးႁဝ်းမႃးၸိုင်\nမိူၼ်ၼင်ႇသိမ်းပႅင်းလိၵ်ႈလၢႆးႁဝ်းၵေႃႈပႃးယဝ်ႉ။ ယွၼ်ႉၼၼ် ၼႂ်းၵၢၼ်သွၼ်လိၵ်ႈလၢႆးႁဝ်းၼၼ်ႉ\nမေႃသွၼ်ၶဝ်ယႃႇလိုမ်းၽိူမ်ႉထႅမ်ႁႅင်းၸႂ်လုၵ်ႈႁဵၼ်းႁႂ်ႈမီးၸႂ်ၶႂ်ႈလူ၊ ၶႂ်ႈတႅမ်ႈ၊ ၶႂ်ႈၸႂ်ႉတိုဝ်းလိၵ်ႈတႆးႁဝ်းသေၵမ်း။\nၶိူဝ်းယိုၼ်း\nၵႄႇသီႇ\n28.4.2018"
  },
  {
    "title": "လွၵ်းလၢႆးထတ်းသၢင်ႈၽူႈဢွၼ်ႁူဝ် (12) ၶေႃႈ",
    "content": "လွၵ်းလၢႆးထတ်းသၢင်ႈၽူႈဢွၼ်ႁူဝ် (12) ၶေႃႈ\nႁဵတ်းၽူႈဢွၼ်ႁူဝ်ပိူၼ်ႈဢၼ်ဝႃႈၼၼ်ႉ ၸွင်ႇမၼ်းငၢႆႈ? ၵမ်ႈၽွင်ႈဝႃႈတေငၢႆႈ၊ ၵမ်ႈၽွင်ႈဝႃႈတေယၢပ်ႇ ဝႃႈၸိူင်ႉႁိုဝ်ၵေႃႈလီ တၢင်းႁၼ်ထိုင်ၶႃႈႁဝ်းတႄႉဝႃႈ မၼ်းဢမ်ႇငၢႆႈၼၼ်ႉၶႃႈယဝ်ႉ။ ပဵၼ်ၽူႈဢွၼ်ႁူဝ်သေ တႃႇႁပ်ႉပုၼ်ႈၽွၼ်း ႁႂ်ႈတဵမ်ထူၼ်ႈၵူႈလွၵ်းၼၼ်ႉဢမ်ႇငၢႆႈ တေလႆႈၶတ်းၸႂ်တႄႉတႄႉဝႃႈဝႃႈ ၸင်ႇတေထိုင်တီႈလႆႈ။ ၵမ်ႈၽွင်ႈႁပ်ႉၼႃႈၵၢၼ်ၽူႈဢွၼ်ႁူဝ်သေ ဢမ်ႇႁဵတ်းၵၢၼ်ဢွၼ်ႁူဝ်ၵေႃႈမီးတင်းၼမ် ၶႂ်ႈလႆႈၸိုဝ်ႈလႆႈသဵင်လၢႆလၢႆ သေႁဵတ်းၵေႃႈမီးတင်းၼမ်ယဝ်ႉ။ ၵမ်ႈၽွင်ႈသမ်ႉ ႁဵတ်းၵၢၼ်ဢွၼ်ႁူဝ်သေဢမ်ႇဢဝ်ၸိုဝ်ႈဢဝ်သဵင်ဝႃႈ ပဵၼ်ၽူႈဢွၼ် ႁူဝ်ၵေႃႈမီးယဝ်ႉ။ ပဵၼ်ႁိုဝ်ၵေႃႈလီ ပေႃးတေႁဵတ်းၽူႈဢွၼ်ႁူဝ် လီၵေႃႉ႞ ဢၼ်ဢမ်ႇၸႂ်ႈ ၽူႈဢွၼ်ၵူဝ် ၼၼ်ႉၸိုင် ထုၵ်ႇလီထတ်းသၢင်ႈတူၺ်း ၼင်ႇၶေႃႈၵႂၢမ်းဢၼ်ၼႄမႃးၼႆႉလီလီငၢမ်းငၢမ်းယူႇယဝ်ႉ။\n\nၶိူဝ်းယိုၼ်း\nၵႄႇသီႇ\n26.2.2018"
  },
  {
    "title": "လၢႆးမူၺ်ႇမူၺ်ႉၸိူဝ်ႉၸၢတ်ႈ",
    "content": "Download PDF File>>\nမူၺ်ႇမူၺ့်ၸိူဝ့်ၸၢတ်ႈ"
  },
  {
    "title": "ၵူၼ်းမၢၵ်ႈမီးၶဝ် ႁဵတ်းႁိုဝ်ႁႃႁွမ်ငိုၼ်း",
    "content": "ၶိူဝ်းယိုၼ်း ၵႄႇသီႇ\n13- Nov-2017\nသူယႃႇထၢင်ႇဝႃႈ သထေးၶဝ်ႁႃငိုၼ်းသေ ၸႂ်ႉပႅတ်ႈလွၵ်ႇပႅတ်ႈလၢႆၼႆ။ သထေးၶဝ်ၼႆႉ ၵတ်ႉၶႅၼ်ႇၽၢႆႇ ႁႃငိုၼ်းသေဢမ်ႇၵႃး ၽၢႆႇၸႂ်ႉၸၢႆႇငိုၼ်းၼႆၵေႃႈ ၵတ်ႉၶႅၼ်ႇတႄႉတႄႉယဝ်ႉ။ ဢၼ်တေၼႄၵႂႃႇမိူဝ်ႈၼႆႉတႄႉ ပဵၼ်လၢႆးသိူင်ႇသိမ်း ဢၼ်သထေးၶဝ်ၸႂ်ႉၸၢႆႇငိုၼ်းၼၼ်ႉယဝ်ႉ။\n1. ဢၼ်ဢမ်ႇလူဝ်ႇတႄႉတႄႉၼၼ်ႉဢမ်ႇသိုဝ်ႉ\nသထေးၶဝ်ၼႆႉ ႁႂ်ႈပိူၼ်ႈထၢင်ႇယႂ်ႇၼႆသေ ၶဝ်ဢမ်ႇသိုဝ်ႉဢၼ်ၶဝ်ဢမ်ႇလူဝ်ႇၸႂ်ႉၼၼ်ႉသႄႈ။\n2. ႁွမ်ငိုၼ်းဝႆႉတႃႇၶၢဝ်းတၢင်းၼႃႈ\nမိူဝ်ႈတိုၵ်ႉလဵၵ်ႉၼၼ်ႉ ဢမ်ႇမီးငိုၼ်းၼႆယူႇလႆႈယူႇသေတႃႇ ပေႃးဢႃႇယူႇယႂ်ႇမႃးတႄႉ ဢမ်ႇမီးငိုၼ်းၼႆ ယူႇဢမ်ႇလႆႈယဝ်ႉ။ သထေးၶဝ်ၵေႃႈ ဝူၼ်ႉႁၼ်ဢၼ်ၼႆႉသေ ႁွမ်ငိုၼ်းဝႆႉတႃႇ ၶၢဝ်းတၢင်းၼႃႈၼၼ်ႉယဝ်ႉ။\n3. ႁဵတ်းသဵၼ်ႈမၢႆ ငိုၼ်းၶဝ်ႈ/ငိုၼ်းဢွၵ်ႇဝႆႉလီလီ\nသထေးၶဝ်ၼႆႉ ၵႆႉႁဵတ်းဝႆႉ သဵၼ်ႈမၢႆငိုၼ်းၶဝ်ႈ/ငိုၼ်းဢွၵ်ႇ တႃႇသေႇယဝ်ႉ။ ပေႃးႁဵတ်းၸိူင်ႉၼႆ ၸင်ႇတေၼပ်ႉၸင်ႈလႆႈဝႃႈ ဢၼ်ၸႂ်ႉတိုဝ်းၸိူဝ်းၼႆႉ ပဵၼ်ဢၼ်လူဝ်ႇတႄႉႁႃႉ၊ ဢမ်ႇလူဝ်ႇတႄႉႁႃႉၼႆ ၼၼ်ႉယဝ်ႉ။\n4. ၶတ်းၸႂ်ႁဵတ်းၵၢၼ်\nၸဝ်ႈၵဝ်ႇတေထၢင်ႇဝႃႈ ပဵၼ်သထေးသေ တေဢမ်ႇႁဵတ်းၵၢၼ်တၢၼ်ႇ ၵူၼ်းႁဵတ်းၵၢၼ်ၶဝ်ၼႆယူႇ။ ၵူၺ်းၵႃႈ သထေးလူင်ၶဝ်ၼႆႉ ၶဝ်ႁဵတ်းၵၢၼ်ၼမ်လိူဝ်သေ ၵူၼ်းႁဵတ်းၵၢၼ်ၶဝ် သွင်ပုၼ်ႈၵွၼ်ႇ။ ၵွပ်ႈၶဝ်ႁဵတ်းၸိူင်ႉၼႆ လႄႈ ၼႃႈၵၢၼ်ၵေႃႈၵႂၢင်ႈၶႂၢင်မႃးလိူဝ်ၵဝ်ႇသေဢမ်ႇၵႃး ၵႃႈၸၢင်ႈလုၵ်ႈလဵင်ႉၵေႃႈ တေသၢၵ်ႈသႃႇ ၵႂႃႇၼၼ်ႉၼႃႇ။\n5. သဵတ်ႈၵႃႈၶၼ်ၵုၼ်ႇ\nပေႃးၸဝ်ႈၵဝ်ႇထၢင်ႇဝႃႈ ၶဝ်ပဵၼ်သထေး မီးငိုၼ်းၼမ် ဢၢၼ်ႇႁူဝ်လၢၼ်ႉမၼ်းသေ ဢမ်ႇမေႃသဵတ်ႈၵႃႈၶၼ် ၵုၼ်ႇၼႆတႄႉၽိတ်းယဝ်ႉ။ ပေႃးတေဝႃႈတႄႉမၼ်း သထေးၶဝ်ၼႆ သဵတ်ႈႁၢႆႉလိူဝ်သေ ၵူၼ်းထမ်ႇမတႃႇၵွၼ်ႇ။\n6. ၸႂ်ႉလၢႆးပိူင်ၵူၼ်းမၢၵ်ႈလူင်ၶဝ်လႄႈ\nငိုၼ်းဢၼ်လႆႈမႃးၸိူဝ်းၼၼ်ႉ ဢဝ်ၸႅၵ်ႇပုၼ်ႈဝႆႉတႃႇႁဵတ်းၵၢၼ် ဢၼ်မီးၼမ်ႉတွၼ်းသေ ၸင်ႇၵွႆႈဢဝ် ၸႂ်ႉၸၢႆႇလႄႈ။\n7. ဢိုတ်းႁူးငိုၼ်းဢၼ်ႁူဝ်ႈၼၼ်ႉလႄႈ\nပိၼ်ႇၵျမိၼ်ႇၾရၢၼ်ႇၵလိၼ်းတႄႉ လၢတ်ႈဝႆႉဝႃႈ ႁူးပွင်ႇလဵၵ်ႉလဵၵ်ႉဢွၼ်ႇၵူၺ်းၵေႃႈ ၸၢင်ႈဢဝ်ႁိူဝ်းလူင် ၸူမ်ယွၼ်ႉမၼ်းၵွၼ်ႇၼႆဝႃႇ။ သထေးၶဝ်ၵေႃႈ တေႃႈၼင်ႇၼၼ်ယဝ်ႉ ဢမ်ႇမီးတၢင်းလူဝ်ႇသင်သေ ဢိတ်းၼိုင်ႈၵူၺ်းၵေႃႈ ၶဝ်တိုၼ်းဢမ်ႇၸႂ်ႉၸၢႆႇငိုၼ်းပႅတ်ႈလၢႆလၢႆၼၼ်ႉယဝ်ႉ။\nပေႃးႁဵတ်းၸွမ်းလႆႈဢၼ်လၢတ်ႈမႃးပႃႈၼိူဝ်ၼႆႉတႄႉ ၸဝ်ႈၵဝ်ႇၵေႃႈတေၸၢင်ႈပဵၼ်သထေးမိူၼ်ပိူၼ်ႈ ယူႇဢမ်ႇႁၢင်ႉၼၼ်ႉယဝ်ႉ။\nၶိူဝ်းယိုၼ်း\nၵႄႇသီႇ"
  }
]